**PASVALIO RAJONO SAVIVALDYBĖS ADMINISTRACIJOS**


**CIVILINĖS METRIKACIJOS SKYRIUS**

**2021 METŲ ATASKAITA**

Dėl visoje šalyje paskelbto karantino keitėsi gyvenimo tempas ir gyventojų poreikiai. Civilinės metrikacijos skyriaus (toliau – Skyrius) darbuotojai sėkmingai prisitaikė prie dalinio nuotolinio darbo sąlygų ir sėkmingai atliko visas valstybės deleguotas funkcijas. Nuo 2021 m. kovo 1 d. dirbame naujoje duomenų bazėje Metrikacijos ir gyvenamosios vietos deklaravimo informacinėje sistemoje (MGVDIS), kuri gyventojams suteikia galimybę neišeinant iš namų, naudojantis vien informacinėmis technologijomis, įregistruoti vaiko gimimą, deklaruoti gyvenamąją vietą, užsisakyti mūsų teikiamas administracines paslaugas ir netgi gauti elektroniniu parašu pasirašytus civilinės būklės aktų įrašų išrašus. Šių paslaugų naudojimą riboja dar vis žemas gyventojų kompiuterinis raštingumas, tačiau ateityje, tikimės, elektroninių paslaugų užsakymų tik daugės. Didžioji dalis visų gaunamų dokumentų taip pat atkeliauja per elektroninį paštą, per Nacionalinę elektroninių siuntų pristatymo informacinę sistemą. Šiais metais, pasikeitus Civilinės būklės aktų registravimo taisyklėms, atsirado galimybė paslaugas užsisakyti ir registruotu laišku paštu arba per kurjerį, kas yra aktualu užsienyje gyvenantiems Lietuvos Respublikos piliečiams, ypač pastaraisiais metais, kai atsirado daug judėjimo ribojimų tarp valstybių dėl pandemijos. Kadangi dažnai paslaugų nuotoliniu būdu nėra galimybės suteikti, todėl, laikantis visų karantino reikalavimų, dirbome tiesiogiai su gyventojais, laikydamiesi visų saugumo reikalavimų. Nors įregistruotų civilinės būklės aktų įrašų turime mažiau, negu tais metais, kai pandemijos dar nebuvo, turėjome žymiai daugiau užsakymų Gyventojų registro duomenų bazės pildymui. Registrų centrui teikėme informaciją, siuntėme archyvinius civilinės būklės aktų įrašus skaitmeninimui ir gyventojų asmens duomenų papildymui. Tai ypač buvo reikalinga nuo metų vidurio asmenims, pretenduojantiems gauti vienišo asmens išmoką.

**Gimimo registravimas**

2021 m. Pasvalio r. Civilinės metrikacijos skyriuje įregistruoti 168 vaikai – 87 berniukai ir 81 mergaitė (2020 m. įregistruoti 148 gimimai, 2019 m. – 224) (1 pav.).



1 pav.Gimimų kitimo dinamika Pasvalio rajone 2016–2021 metais

Vaikų vardų įvairovė buvo nemaža, kai kurie kartojasi, bet yra daug vardų, kurie šiais metais suteikti tik po vieną kartą, galima sakyti, vienetiniai.

Vardai, kurie buvo suteikti po kelis kartus: Benas – 6, Aronas – 5, Motiejus – 4, Adomas – 4, Matas ir Arijus po 3, Vakaris, Ąžuolas, Ajus, Gabrielius, Aleksas, Paulius, Dominykas, Kajus, Eduardas, Herkus – po 2.

Liepa – 5, Goda, Austėja – 3, Karolina, Gabrielė, Ema, Gabija, Ugnė, Mėja, Urtė, Amelija, Iglė, Smiltė – 2.

Senelių ir tėvų kartos vardai: Eduardas Donatas, Jonas, Pijus, Kristijonas, Juozas, Leonas, Motiejus, Agota, Adelė, Meilė Barbora.

Retesni vardai: Gaudridas, Lucas Andreas, Leo Ismael, Marcus, Amir, Neitas, Nikas, Saida, Dimas, Vasarė, Gustelija, Žemyna, Dinara, Gertrūda, Gluosnė, Ditė, Mėta, Celine, Vilde, Mila, Eivilė.

Įtraukta į apskaitą Lietuvos Respublikos piliečių užsienyje gimusių vaikų – 42 (Jungtinė Karalystė – 16, Norvegija – 9, Danija – 6, Vokietija – 4, Airija – 3, Nyderlandai – 2, Ispanija – 1, Ukraina – 1). Du gimimo įrašai sukurti nostrifikuojant buvusios Sovietų sąjungos valstybių išduotus dokumentus, minimu atveju – Rusijos (suaugusiems asmenims, LR piliečiams). 6 vaikučių vienas tėvų užsienio pilietis: tėčiai Jemeno, Norvegijos, Jungtinės Karalystės, Vokietijos, Ispanijos piliečiai; 1 vaiko mama ukrainietė, tėtis lietuvis. Pagal vaikų gimimo seką šeimoje visada daugiausia gimsta pirmųjų (58) ir antrųjų (72) vaikų. 2021 metais trečią vaiką gimdė 21 moteris, ketvirtas vaikas atėjo į 7 šeimas, penktas vaikas atėjo į 2 šeimas, dviejose šeimose gimė 7-as, vienoje šeimoje – 8-as vaikas.

Tėvysčių 49 (4 iš jų anksčiau gimusiems vaikams).

**Nuginčyta teisme tėvystė 1 vaikui.**

Vienišų motinų – 1.

Vyriausia mama – 43 m.

Jauniausia mama – 16 m., jauniausias tėtis – 19 m.

Dvynukų jau 2 metus iš eilės neregistravome.

28 gimimai įregistruoti Metrikacijos elektroninių paslaugų sistemoje MGVDIS (2020 m. buvo 36, 2019 metais tokių prašymų įregistruoti gimimą buvo tik 17).

**Santuokos registravimas**

2021 m. santuokų įregistruota 78, (2020 m. buvo 75, 2019 m. – 101), (2 pav.).

2 pav. **S**antuokų kitimo dinamika Pasvalio rajone 2016–2021 metais

Pandeminė situacija Lietuvoje ir visame pasaulyje turėjo įtakos žmonių gyvenimams, keliavimo galimybėms, todėl daugelis porų santuokos registravimo datas keitė po kelis kartus, kol pagaliau pavyko susituokti. Keletas porų perkėlė santuokos registravimą į kitus metus. Išvažiuojamųjų santuokų jaunavedžių pasirinktose vietose įregistruota – 4: Balsių malūne, kaimo turizmo sodybose ,,Pelėdų medus“, „Lėvens brasta“ ir Pasvalio m., ant Lėvens upės kranto.

Į apskaitą įtraukiamų bažnyčiose sudarytų santuokų kiekis išlieka nedidelis, pernai apskaitėme 23 (2020 m. į apskaitą įtraukta 20 bažnytinių santuokų, 2019 m. – 29, 2018 m. – 42, 2017 m. – 53, 2016 m. – 57). Užsienio valstybėse sudarytų santuokų buvo 8 (2020 m. buvo tik 4, 2019 metais įtraukta į apskaitą 12 santuokų). Tuokėsi Lietuvos Respublikos pilietės moterys su Prancūzijos, Jungtinės Karalystės piliečiais, kilusiais iš Indijos, Pietų Afrikos ir Pakistano, 2 Lietuvos piliečiai vyrai tuokėsi su Rusijos, 1-as su Meksikos piliete.

Daugiausia žmonės tuokiasi pirmą kartą, tačiau 30 asmenų (13 vyrų ir 17 moterų) tuokėsi antrą. Trečią kartą tuokėsi viena moteris ir 4-ą kartą – vienas vyras.

Vyriausia nuotaka – 58 m., vyriausias jaunikis – 63 m.

Jauniausia nuotaka – 20 m., jauniausias jaunikis – 23 m.

Nepilnamečių asmenų santuokų nebuvo.

Po santuokos įregistravimo pavardę keitė tik moterys, tradicinę lietuvišką moterišką pavardę su priesaga -ienė, -uvienė rinkosi 47 moterys, nekeitė pavardės – 9 (dažniausiai gyvenančios užsienyje) ir pasirinko dvigubą pavardę 4 moterys.

Didžiausias skirtumas tarp sutuoktinių – 19 m. ir 16 m., abiem atvejais jaunesnės moterys.

13 asmenų pageidavo gauti pažymas, patvirtinančias kliūčių sudaryti santuoką nebuvimą, o tai reiškia, kad jie ketina registruoti santuoką užsienyje. 2020 m. išduota 10, 2019 m. tokių pažymų buvo išduota 15. Du prašymai išduoti pažymą gauti per MGVDIS, tačiau paslauga suteikta tiesiogiai atėjus įgaliotam asmeniui, nes nėra galimybės šią pažymą pasirašyti elektroniniu parašu. Prie tokių pažymų buvo išduotos 7 daugiakalbės standartinės formos, kurios atstoja vertimą ir palengvina administracinę naštą, pateikiant dokumentus Europos Sąjungos valstybėse narėse.

**Santuokos nutraukimo registravimas**

Ištuokų kasmet mažėja. Priežastys nežinomos, viena iš jų galėtų būti privaloma mediacija prieš santuokos nutraukimą, kuri pailgina santuokos nutraukimo procesą ir galbūt padeda žmonėms išspręsti nesutarimus ir susitaikyti. 2021 m. registravome 43 ištuokas (2020 m. ištuokų buvo 55, 2019 m. – 72).

Užsienio valstybėse sudarytų santuokos nutraukimų įtraukimo į apskaitą nebuvo.

Jauniausi išsituokę asmenys – 20 m. vyras ir 21 m. moteris, pragyvenę kartu 2 metus.

Vyriausi santuoką nutraukę vyras 67 m. ir 62 m. moteris, pragyvenę kartu 32 metus.

Kartu santuokoje pragyvenę 30 m. išsiskyrė 8 poros, po 20 m. bendro gyvenimo – 12 porų, po 15 –10 m. – 10 porų, po 5–8 m. –10 porų, po 1–2 m. – 2 poros.

Nepilnose šeimose liko augti 36 nepilnamečiai vaikai:

16-oje šeimų po 1 vaiką, 5-iose šeimose po 2 vaikus, 2-ose šeimose po 3, o vienoje šeimoje su vienu iš tėvų liko augti 4 vaikai. 19 išsituokusių porų nepilnamečių vaikų nebeturėjo.

**Mirties registravimas**

Gyventojų mirtingumas mūsų rajone kasmet vis didėja. Per 2021 metus įregistruotos 479 mirtys (2020 metais skyriuje sudaryti 454 mirties įrašai, 2019 m. – 425, 2018 m. 407, 2017 m. – 404) (3 pav.).

3 pav. Mirčių kitimo dinamika Pasvalio rajone 2016–2021 metais

Mirė 241 moterys ir 238 vyrai. Atsisveikinome su 2 šimtametėmis moterimis ir vienu ilgaamžiu vyru, sulaukusiu 94 m. amžiaus. Į apskaitą įtrauktos 2 užsienyje mirusių piliečių mirtys (Rusija ir Ispanija). Jauniausias miręs žmogus – 6 m. berniukas; jauniausias vyras – 18 m., jauniausia mirusi moteris – 34 m. amžiaus.

Pagal amžiaus grupes mirė žmonių:

80–90 m. amžiaus mirė 165 (63 vyrai ir 102 moterys);

70–80 m. amžiaus mirė 103 (59 vyrai ir 44 moterys);

60–70 m. amžiaus mirė 78 (52 vyrai ir 26 moterys);

90–100 m. amžiaus mirė 57 (6 vyrai ir 51 moterys);

50–60 m. amžiaus mirė 42 (29 vyrai ir 13 moterys);

40–50 m. amžiaus mirė 22 (21 vyrai ir 1 moterys);

30–40 m. amžiaus mirė 7 (5 vyrai ir 2 moterys).

Dažniausia mirties priežastis buvo įvairios širdies ir kraujagyslių ligos (mirė 264 asmuo, apie 55 proc. nuo visų mirčių) ir piktybiniai navikai ( mirė 64 asmenys, apie 13 proc. nuo visų mirčių). Nuo Covid-19 ligos (koronaviruso infekcijos) mirusių asmenų įregistravome 49, iš jų – 22 vyrai ir 27 moterys. Daugiausia nuo Covid-19 ligos (koronaviruso infekcijos) mirė 70–90 m. amžiaus asmenų (31) ir 7 asmenys 50–70 amžiaus, tačiau yra 4 mirę 30–50 m. amžiaus žmonės. Savo valia pasirinko išėjimą iš gyvenimo 8 asmenys – 3 moterys ir 5 vyrai. Nelaiminguose atsitikimuose praradome 8 vyrus (4 pav.).

4 pav. Mirties priežastys 2021 m. Pasvalio rajone

**Civilinės būklės aktų įrašų papildymas, pakeitimas, ištaisymas**

**2021 m. sudaryti 34 civilinės būklės akto įrašo pakeitimo ar papildymo įrašai, kuriais buvo taisomi, keičiami, pildomi asmens duomenys, keičiami vardai, pavardės. Surinkti dokumentai ir parašytos išvados 9 bylose. Pavardę keitė 6 asmenys. Sudarytos dvi ištuokų anuliavimo bylos, atsiradus anksčiau sudarytiems įrašams.**

**Didžioji dalis bendradarbiavimo ir keitimosi informacija tarp įstaigų vyksta elektroninėje erdvėje. Gauti 1047 pranešimai ar paklausimai iš įvairių įstaigų CBAĮ registravimo, keitimo ar papildymo klausimais. Išsiųsta dokumentų ir atsakymų į paklausimus iš viso 1032 (2020 m. 776), iš jų** – **maždaug 90 proc. elektroninėmis priemonėmis.**

**Piliečių prašymų gauta 744, iš jų tik apie 10 proc. el. būdu, daugiausia** – **įregistruoti vaiko gimimą arba išduoti civilinės būklės akto įrašą liudijantį išrašą. Tarpininkauta 487 asmenims, pageidavusiems gauti pakartotinius civilinės būklės aktų įrašų kopijas ar jų pagrindu išrašytus išrašus, kurių civilinės būklės aktų įrašai saugomi Pasvalio ir kitų rajonų civilinės metrikacijos įstaigų archyvuose. Išduota 556 civilinės būklės aktų įrašus liudijantys išrašų: 321 gimimo, 123 santuokos, 40 mirties, 50 ištuokos, 2 pakeitimo ar papildymo įrašus liudijantys išrašai. Išduota 20 daugiakalbių civilinės būklės aktų įrašų išrašų pagal 1976 m. Vienos konvenciją: gimimo – 16, santuokos – 4.**

**Daugiakalbės formos pagal ES Reglamentą prašė ir buvo išduotos prie pažymos dėl kliūčių santuokai įregistruoti nebuvimo – 7.**

**Gyventojų prašymai įvykdyti įstatymų numatyta tvarka ir terminais.**

**Gyventojų registrui gyventojų asmens duomenų bazei papildyti surasta archyve ir išsiųstos 627 civilinės būklės aktų įrašų kopijos.**

**Valstybės rinkliavos už civilinės būklės aktų registravimą ir kartotinių dokumentų išdavimą surinkta 2 778,90 eurai.**

**Vienas Skyriaus darbuotojas atlieka sekretoriaus pareigas Eismo saugumo ir Neveiksnių asmenų būklės peržiūrėjimo komisijų darbe.** 2021 m. vyko 5 Eismo saugumo komisijos posėdžiai, svarstyti 20-ties gyventojų ir įstaigų prašymai eismo saugumo užtikrinimo klausimais, jiems išsiųsta 24 komisijos sprendimų kopijos, išrašai. Parašyti 5 protokolai, jie paviešinti interneto svetainėje. Neveiksnių asmenų būklės peržiūrėjimo komisijos įvyko 11 posėdžų, parašyta 11 protokolų. Įstaigoms ir piliečiams šių komisijų darbo klausimais parengta ir išsiųsta 401 raštas. Gauta ir užregistruota 184 pranešimai ir pažymų iš medicinos įstaigų ir Pasvalio socialinių paslaugų centro.

**Higienos instituto Mirties priežasčių registrui pateikta 8 ataskaitos apie medicininius mirties liudijimus, užsienio valstybių išduotus mirties faktą patvirtinančius dokumentus ir 6 mirties įrašų pakeitimo ar papildymo įrašus. Panevėžio vyskupijos kurijai pateiktos 2 ataskaitos apie bažnyčios (konfesijų) įregistruotų santuokų įtraukimą į apskaitą. Paruoštos 4** ataskaitos Pasvalio r. savivaldybės administracijos apskaitos skyriui apie gautas į Pasvalio r. savivaldybės biudžetą vietines rinkliavas už civilinės būklės aktų registravimą.

**Valstybės garantuojamos pirminės teisinės pagalbos teikimo užtikrinimas**

Pirminę teisinę pagalbą Pasvalio rajono savivaldybės teritorijoje organizuoja ir teikia Skyrius. Įgyvendinant Lietuvos Respublikos viešojo administravimo įstatymo 14 straipsnio 2 dalyje įtvirtintą reikalavimą nustatyti ne mažiau kaip 2 (dvi) papildomas prašymų ir skundų priėmimo valandas per savaitę pasibaigus viešojo administravimo subjekto darbo dienos laikui, Administracijos direktoriaus įsakymu yra nustatytos dvi papildomos valandos (po vieną papildomą valandą antradieniais ir penktadieniais), kuriomis yra priimami pareiškėjai, suteikiant jiems pirminę ir antrinę teisinę pagalbą.

Pirminės teisinės pagalbos teikimo būdas nebuvo keičiamas. Kaip ir praėjusiais ataskaitiniais metais, Administracijoje pirminę teisinę pagalbą teikia vienas valstybės tarnautojas. Administracija nėra sudariusi sutarčių su advokatais ar su viešosiomis įstaigomis dėl pirminės teisinės pagalbos teikimo. Šis pirminės teisinės pagalbos teikimo būdas užtikrina greitą ir efektyvų pirminės teisinės pagalbos teikimą – pirminė teisinė pagalba suteikiama iš karto, sutaupomos pareiškėjų laiko ir lėšų sąnaudos, asmenys nėra siunčiami į kitas institucijas bei įstaigas.

Siekiant informuoti visuomenę apie galimybes gauti valstybės garantuojamą teisinę pagalbą, jos teikimo sąlygas bei rezultatus, nuolat teikti Savivaldybės gyventojams tikslią ir pakankamą informaciją apie valstybės garantuojamą teisinę pagalbą, taikomos šios visuomenės informavimo priemonės: informacija skelbimų lentose, plakatų (stendų) eksponavimas viešose vietose (informacijos pateikimo stenduose, skelbimų lentose skaičius – 13); informavimas interneto tinklalapiuose (pranešimų internete skaičius – 6), rajono spaudoje (pranešimų spaudoje skaičius – 5); informacinės medžiagos platinimas – parengti lankstinukai apie valstybės garantuojamą teisinę pagalbą Pasvalio rajone, pagaminti ir išdalinti (250 vnt. lankstinukų).

2021-01-01–2021-12-31 laikotarpiu Pasvalio rajone pirminė teisinė pagalba buvo suteikta 895 asmenims, t. y. 4,01 proc. visų Savivaldybės gyventojų. Pareiškėjų, kuriems atsisakyta teikti pirminę teisinę pagalbą, nebuvo, taip pat nebuvo ir pareiškėjų, kuriems buvo pratęsta pirminės teisinės pagalbos teikimo trukmė. Pažymėtina, kad per ataskaitinį laikotarpį nebuvo gauta pareiškėjų skundų dėl pirminės teisinės pagalbos teikimo.

Pirminės teisinės pagalbos pobūdis pateikiamas 1 lentelėje.



1 lentelė. Klausimų, kuriais buvo teikiama pirminė teisinė pagalba, klasifikacija, 2021 m.

Pirminę teisinę pagalbą teikiantis asmuo ne tik teisės aktų nustatyta tvarka užpildo asmenų prašymus antrinei teisinei pagalbai gauti, bet ir įvertina asmenų pajamas ir turtą, apskaičiuoja pajamų ir turto lygį, parengia metinę pajamų ir turto deklaraciją antrinei teisinei pagalbai gauti (asmens prašymu), teikia juos Valstybės garantuojamos teisinės pagalbos tarnybai.

Antrinė teisinė pagalba – tai valstybės garantuojama advokato pagalba teisminiame procese: dokumentų rengimas, gynyba ir atstovavimas bylose, įskaitant vykdymo procesą, taip pat pareiškėjų interesų atstovavimas sprendžiant ginčą ne teisme.

Pirminę teisinę pagalbą teikiantis asmuo ne tik teisės aktų nustatyta tvarka teikia pirminę ir antrinę teisinę pagalbą, bet ir nuo 2020 m. sausio 1 d. (pakeistas Lietuvos Respublikos valstybės garantuojamos teisinės pagalbos įstatymas) pareiškėjui padeda surašyti ar surašo prašymą dėl privalomosios mediacijos vykdymo visuose šeimos ginčuose (santuokos nutraukimas, išlaikymo reikalavimas ir kiti, išskyrus tokius, kurių negalima išspręsti taikos sutartimi, pavyzdžiui, dėl tėvų valdžios apribojimo).

Privalomoji mediacija – tai taikus ginčų sprendimo būdas siekiant šalims tenkinančio susitarimo. Privalomoji mediacija reiškia, kad pasinaudojimas ja yra būtina sąlyga kreiptis į teismą dėl ginčo sprendimo. Nepasinaudojus privalomąją mediacija šeimos bylose teismas atsisako priimti ieškinį.

2021-01-01–2021-12-31 laikotarpiu buvo parengtas 126 prašymas, t. y.: suteikti antrinę teisinę pagalbą (toliau – ATP prašymai) 74 ir suteikti privalomąją mediaciją 52. Parengta 16 dokumentų, skirtų valstybės ir savivaldybių institucijoms.

2020 m. liepos 15 d. (pakeistas Lietuvos Respublikos valstybės garantuojamos teisinės pagalbos įstatymas) pirminę teisinę pagalbą teikiantis asmuo rengia prašymus dėl santuokos nutraukimo abiejų sutuoktinių bendru sutikimu, sutartis dėl santuokos nutraukimo teisinių pasekmių, pareiškimus dėl teismo įsakymo išdavimo, prieštaravimus dėl kreditoriaus pateikto pareiškimo, prašymus dėl teismo leidimo parduoti ar įkeisti nekilnojamąjį turtą išdavimo, prašymus dėl teismo leidimo priimti palikimą išdavimo ir prašymus dėl išankstinių teismo leidimų sudaryti sandorius, susijusius su neveiksnaus tam tikroje srityje ar ribotai veiksnaus tam tikroje srityje asmens turtu. 2021-01-01–2021-12-31 laikotarpiu buvo parengti 5 procesiniai dokumentai: 1 taikos sutartys; 1 prašymas dėl santuokos nutraukimo abiejų sutuoktinių bendru sutikimu; 1 prašymas dėl teismo leidimo įkeisti ar parduoti nekilnojamąjį turtą išdavimo; 2 prašymai dėl teismo leidimo priimti palikimą išdavimo.

Teisinės pagalbos teikimo Administracijoje 2014–2021 m. dinamika pateikiama 4 paveiksle.

4 pav. Teisinės pagalbos teikimas Administracijoje 2014–2021 metais

Apibendrinant aukščiau įvardintus duomenis, galima pateikti tokius skaičius, apibūdinančius teisinės pagalbos teikimo užtikrinimą:

• vidutiniškai per mėnesį: pirminės teisinės pagalbos kreipiasi 75 asmenys, parengiami ir pateikiami 6 prašymai antrinei teisinei pagalbai gauti ir 4 prašymai dėl privalomosios mediacijos (bendrai 10 prašymų), parengiamas 1 dokumentas, skirtas valstybės ir savivaldybių institucijoms.

• per 2021 metų laikotarpį pirminė teisinė pagalba buvo suteikta 4,01 proc. visų Savivaldybės gyventojų.

**Atstovavimas Savivaldybei teismuose ir jos teisėtų interesų gynimas**

2021 metais atstovauta Administracijai pareiškėju, trečiuoju asmeniu arba suinteresuotu asmeniu, išvadą teikiančia institucija – 23 bylos. Detali informacija apie atstovavimą 2022 m. sausio 4 d. pateikta Administracijos direktoriui (raštas Nr. SD-1), dėl šios priežasties detalus bylų sąrašas šioje ataskaitoje nėra pateikiamas, o teikiama tik apibendrinta informacija.

Atstovautos bylos pagal bylų rūšis 2021 m. – 23 civilinės bylos. Toliau pateikiama išsamesnė informacija apie atstovavimą bylose.

Ypatingoji teisena:

• Didžiąją dalį civilinių bylų sudarė bylos, kuriose atstovaujama Administracijos Socialinės paramos ir sveikatos skyriui – 22. Iš jų: dėl asmens pripažinimo neveiksniu tam tikrose srityse, globos / rūpybos nustatymo ir globėjo / rūpintojo paskyrimo – 19 bylų; dėl atleidimo nuo globėjo pareigų ir naujo globėjo paskyrimo – 1 byla; dėl santuokos nutraukimo dėl sutuoktinio kaltės, santuokoje įgyto turto padalijimo (kai šeimoje yra neveiksnus asmuo) – 1 byla; dėl materialinės paramos, paramos įsiskolinimo priteisimo ir turto administratoriaus skyrimo (pilnamečiui, neveiksniam vaikui) – 1 byla.

• 2021 metais buvo nagrinėjama 1 byla dėl leidimo skirti vaikui vidutinės priežiūros priemonę išdavimo.

**Vedėja Rita Sipavičienė**